
A Közgyűlés 17 fő képviselő jelenlétében 10 óra 07 perckor megkezdte munkáját. 


Dr. Nemény András polgármester: Nagy szeretettel köszöntök mindenkit itt a rendkívüli közgyűlésünkön, mely az azbeszthelyzethez kapcsolódó intézkedések megtételére vonatkozó címet viseli, merthogy fontos döntéseket kell hoznunk e tekintetben. Megállapítom, hogy a közgyűlésünk határozatképes, egyedül Lenkai Nóra képviselőasszony hiányzik, de ő előre kimentette magát, mert az egyetemmel kapcsolatos olyan feladatai vannak, amiket nem lehetett áttenni, de egyébként annyit jelzett nekem, hogy ő is támogatóan áll a kérdéshez, és a segítség irányába tett javaslatokat támogatni fogja. Miután megállapítottam, hogy határozatképesek vagyunk, megnyitom a közgyűlést, és megkérdezem, hogy van-e esetleg a kiküldött napirendhez képest más javaslat? Ilyet nem látok, úgyhogy a vitát lezárom, és először is szavazunk a kiküldött napirendi pontról most.
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta: 

209/2026. (VIII. 31.) Kgy. sz. határozat

A Közgyűlés a 2026. augusztus 31-i rendkívüli ülés napirendjét az alábbiak szerint fogadta el:

NYILVÁNOS ÜLÉS

[bookmark: _Hlk219379318][bookmark: _Hlk200024885]1./	Javaslat a szombathelyi azbeszthelyzethez kapcsolódó intézkedések megtételére
Előadók:        	Dr. Nemény András polgármester
			Dr. Károlyi Ákos jegyző

Felelős: 	Dr. Nemény András polgármester

Határidő:		azonnal


1./	Javaslat a szombathelyi azbeszthelyzethez kapcsolódó intézkedések megtételére
Előadók:        	Dr. Nemény András polgármester
			Dr. Károlyi Ákos jegyző

[bookmark: _GoBack]Dr. Nemény András polgármester: Akkor rátérünk az első és egyetlen napirendi pontunkra. Az előterjesztést megkapta mindenki gondolom, és remélem, hogy volt elég idő tanulmányozni is, de azért néhány gondolatot mondok. Nem fogom hosszúra nyújtani, azt hiszem, hogy ezt az egész problémakört már mindenki ismeri nemcsak Szombathelyen, hanem lassan egész Magyarországon. Azt viszont, hogy milyen megoldás lehet a közeljövőben, azt mi próbáljuk úgy kínálni, hogy a legérintettebb területen, az Olad-Plató területén, és egyébként a város összes területén is ideiglenes intézkedésként szeretnénk lefedni az azbeszttel érintett területeket. Tesszük ezt azért, mert a miniszterelnök úr egy bejelentésében, a kormányülést követő sajtótájékoztatón meghatározta azt az irányt, amit képvisel és elvár a településektől. Az irány pedig az, hogy az ideiglenes intézkedésként a lefedést valósítsák meg. Ahhoz, hogy ez pontosan meg tudjon történni, ahhoz több feltételre is szükség volt, vagy van. Az egyik az, ami szintén bejelentésre került, hogy azbeszt alapot hoz létre, hiszen ezt finanszírozni kell. Ez meg is történt 3 milliárdos értékben, amit előre jeleztünk, hogy az az egész területre vonatkozóan, és most nem Szombathelyről beszélek, kevés lesz, hiszen látjuk a szombathelyi számokat, látjuk, hogy mekkora nagyságrendről beszélünk. Még hogyha a legjobb ajánlatokat tudjuk is begyűjteni, akkor is ennek a 3 milliárdos keretnek egy részét, legalább a felét Szombathely el tudja vinni, de valószínűleg még ennél többet is, vagy legalábbis ennyire pályázni fogunk, hiszen nyilvánvalóan a szombathelyi költségvetési helyzetünk is nehéz, és a város működőképességét nem kockáztathatjuk. Az azbeszt alap pénzügyi részéről szóló döntés megszületett, annak a felhasználási módjáról szóló döntés jelenleg még nem, azaz, hogy milyen módon lehet ezt megvalósítani, és hogyan lehet pályázni az alapra, azt még pontosan nem tudjuk. Az elmúlt egy héten ez ügyben több alkalommal beszéltem önkormányzatokért is felelős miniszter asszonnyal, legutóbb pénteken délután, és miniszter asszony akkor azért hívott, hogy látva a szombathelyi helyzetet, az előtte napon megtörtént lakossági fórumot, előre jelzi a számomra, hogy a folyamatban lévő ügyekre is érvényesíteni lehet majd az azbeszt alapot. Azaz, hogyha beadjuk a pályázatunkat, de már egyébként kiválasztott kivitelező van, vagy bármilyen fizetést eszközlünk addig, amíg az azbeszt alapról szóló pályázat nem kerül kiírásra, vagy nem tudjuk beadni a pályázatot, azt is meg fogják téríteni. Tehát az ne vessen vissza minket, hogy még az azbeszt alapról szóló pályázat nem került kiírásra. Reményeink szerint a nagyon közeli jövőben, a napokban ez meg fog történni, nyilván ez nemcsak minket érint, hanem valamennyi olyan települést, aki azbeszttel érintett utakkal, járdákkal, parkolókkal van ellátva, és dolga van ezzel kapcsolatban. Ami miatt nem tudunk várni, az az objektív külső körülmény, az időjárás. Mert lefedést megvalósítani csak olyan időjárási körülmények között lehet, ahol utána nem megy tönkre az, amit csináltunk, ez pedig még az ősz első részében tud megtörténni. Éppen ezért a határozati javaslatunkban az szerepel, hogy azonnal megkezdenénk ezeket a munkálatokat, ami két dolgot jelent, egyik, hogy a hagyományos közbeszerzési eljárás helyett, jogszabályilag is alátámasztva, versenyeztetési eljárással választjuk ki a kivitelezőt, és ehhez is közgyűlési támogatást fogunk kérni, mert nyilván a legnagyobb nyilvánosságot szeretnénk egy ilyen esetben bevonni. Hogy hogyan is zajlott ez a versenyeztetési eljárás, az összes olyan piaci szereplőt meghívtuk, aki a mi tudomásunk szerint képes lehet ilyen munkálatoknak az elvégzésére. 12 ilyenről tudtunk, a 12-ből 7-en tettek ajánlatot, ez azt jelenti, hogy többen bizonyos okok miatt valószínűleg nem voltak rá képesek, vagy kapacitás miatt, vagy az idő rövidsége miatt. De 7 ajánlattévőnk volt és a 7 ajánlattevőből a legjobb ajánlatot tevő az, akit ebben az esetben transzparens módon ki tudunk választani, éppen 1 milliárd forint alatti ajánlat érkezett meg, tehát ahhoz képest, amit mi feltételeztünk, jobb ajánlat jött be legjobb helyre, elég szórt ajánlatok voltak egyébként. Hogy milyen munkálatokról is beszélünk? A mi tapasztalataink az elmúlt hónapokban az mutatják, hogy a lefedés a kiporzás megszüntetésére megoldás lehet. Ugye csináltunk már egy ilyent a Síp utcában, kétrétegű bitumenfedést kapott maga az utca. Azért abban az utcában, merthogy itt volt a legnagyobb, talán 260-szoros, vagy talán még több is a kiporzás veszély, tehát az azbesztrostok levegőben mért tartama, és ezen az utcán megy át szinte mindenki. Ezért azt gondoltuk, hogy nem tűr halasztást, ráadásul azt is gondoltuk, hogy ez egyfajta teszt és próba, hogy ha a későbbi mérések ezt visszaigazolják, akkor érdemes ezt folytatni. Érdemes folytatni, de azzal kiegészülve, hogy a műszaki tartalmat a később megszerzett tudásunk alapján és a lakókkal való egyeztetés alapján, az ő igényeik szerint is tovább bővítettük, azaz, a terület 15 centiméteres kavicsréteget kap, utána geotextilt és georácsot, ami azért fontos, mert hogyha később nehezebb gépjárművek járnak rajta, akkor kiegyenlíti a súlyt, tehát nem lesznek külön behorpadások, vályúk, ez ennek a garanciája, és erre kerül rá a kétrétegű bitumen réteg, azaz, egy komplettebb fedést kap. És ráadásul a lakók kérésére, és egyébként logikusan is végiggondolva mindezek alapján szegélyezés előzi meg, tehát szegélyt is kap, tehát nem tud továbbterjedni ez az anyag, nem tud kifolyni két oldalt, ez a szegélyezés ezt akadályozza meg. Mindezek előtt pedig, ami szintén sokak kérdése, az Olad-Plató által megrendelt módon és egyébként a munkavédelmi szabályokat betartva, a közművek kijavítása is megtörténik. A kettő munka nem összeegyezhetetlen, sőt összeegyeztethető, tehát így időveszteség nélkül mindez egyszerre meg tud történni, nyilván ez munkaszervezési kérdés. Természetesen a lefedés során, ami meggyőződésünk szerint nem útépítést jelent, hiszen ez egy lefedés, a lefedés során a munkavédelmi szabályokat szintén be kell majd tartani, hogy ezek pontosan hogyan néznek ki, és mik lesznek, az mi innen még nem tudjuk, ez kicsivel lassíthatja értelemszerűen a dolgokat, de a biztonság éppúgy fontos számunkra.  Az egyetlen szempont az, hogy a rossz idő beállta előtt végezni kell a munkával és így fogjuk megrendelni egyébként a munkát. Akivel még egyeztettünk jegyző úrral az elmúlt hetekben, a Magyar Tudományos Akadémia elnöke, Pósfai úr, aki egy kiváló geológus is egyben, tehát pont olyan elnöke van az Akadémiának, aki ért a kövekhez, az azbesztről is komoly tudása van, és egyben egyébként tanítványa Weiszburg professzornak, akit az első lakossági fórumra meghívtunk és aki azóta is sok segítséget adott, és egyébként a kormány felkérésére vizsgálta is az osztrák bányák közül az egyiket. És ő is egyébként, ahogy az MTA elnöke, azt mondta, hogy a lefedés legalábbis ideiglenesen megoldást tud hozni. A helyszínt megnézve pedig egyértelműen azt mondta, hogy ez tud lenni jelen pillanatban megoldás, tehát a kiporzást azonnal meg kell szüntetni. Az elvitele ennek a 100.000 tonna kőnek egyelőre eddig nem ismert problémákat jelenthet, amik, hogyha közben derülnek ki, úgy, hogy közben lakosság lakik két oldalt folyamatosan az egész környéken, az aránytalanul nagyobb kárt tud okozni, hiszen jelen pillanatban itt Magyarországon nincsen olyan ismert technológia, amivel teljes biztonsággal el lehet szállítani ez az anyagot úgy kiporzás nélkül, hogy abban ne legyen kockázat, ebben a kísérletben pedig mi biztosan nem akarunk részt venni. Szombathely polgármestereként pedig azért is felelősségem van, hogy egy ilyen elvitel során több ezer kamion menne keresztül a városon, semmi garancia nincsen arra, hogy nem vinnék ki egyébként az azbesztet, akár a kerekeiken, vagy akár más módon a kiporzás megtörténne, és biztos, hogy tönkre is tennék a város útjait is. Tehát ez a megoldás számunkra jelen pillanatban nem megoldás. Hogyha majd a tudomány nyugvópontra jut a tekintetben, hogy hogyan lehet ezt biztonságosan elszállítani, megvannak ennek a technikai feltételei és forrásai, nyilván ezt egy kormányzat tudja csak megcsinálni, akkor akár több év múlva ez előfordulhat vagy megtörténhet, de jelen pillanatban mi addig nem tudunk várni, ezért döntöttünk a lefedés mellett. Hogy komplett legyen a kép, két dologról beszélünk az Olad-Plató esetében a már kiírt versenyeztetési eljárás győztesével való szerződéskötés és az azonnali munkavégzés megkezdése, ami nyilván a munkavédelmi szabályokkal együtt értendő. Ez a szegélyezéssel indul, és akár holnaptól meg tud indulni, hogyha ezt nem akadályozza meg semmilyen hatósági döntés. A másik része pedig, hogy a többi közterület esetén - 110 olyan területet találhatunk most itt a mellékletben, amelyikről alaposan feltételezhetjük, hogy azbeszttel érintett terület - azokra a területekre vonatkozóan is elkezdjük a versenyeztetést, és egy gyors lefolytatás után itt is még szeptemberben megkezdődhet a munka, és reményeink szerint be is fejeződhet egy hónapon belül akár a megkezdéshez képest. Tehát nem leszünk időhátrányban az Olad-Platóhoz képest sem. A teljes komplex képhez szánunkra még az is hozzá tartozik, hogy az érintett lakásokban, itt az Olad-Platóról beszélek elsősorban, de persze más is belekerülhet ebbe, fontos lenne, hogy egy olyan szűrést tudjunk megcsinálni, hogy az azbesztet zárt területen belül is ki tudjuk szűrni, hiszen, hogyha elvégezzük a munkálatokat, kívülről már nem tud bekerülni azbesztrost, akkor szűrjük ki belülről is. Ilyent csináltunk már, hiszen volt egy cégnek felajánlása, és a Síp utcában, aki ezt gondolta, az ő házukban ezt megcsinálták, de azért ezt egy országos program keretein belül lehetne megcsinálni. Ezért tartozik bele a javaslatok közé az, hogy én tárgyalásokat folytassak a Vidék- és Településfejlesztési Minisztériummal, hogy egy olyan központi programot dolgozzunk ki, amelyik az ingatlanok épületen belüli azbesztmentesítésére és az azbesztrost koncentráció monitorozására vonatkozik, azaz, az épületeken belül szűrjük ki az azbesztrostokat, és amikor elvégeztük a munkát, akkor annak az eredményét is lássuk, folyamatosan vizsgáljuk, monitoringozzuk azt, hogy a levegőnek milyen az azbesztrost-tartalma, hiszen nem szeretnénk hamis biztonságban tudni szombathelyi lakókat, ezért legalább ilyen fontos az, hogy utólag nyomon kövessük, és hogyha valami változás van, akkor tudjunk lépni. Csütörtöki nap folyamán fogok találkozni miniszter asszonnyal, a találkozás oka elsősorban, hogy összehívta az ÖNET-et, azaz a legnagyobb önkormányzati szövetségek vezetőit, és én a Megyei Jogú Városok Szövetségének társelnökeként fogok ezen részt venni, viszont napirendi pont az azbesztkérdés is, és ott én ezeket a javaslataimat, és lesz még egyébként más is, fel fogom vetni. Fontos számomra, hogy biztonságos protokoll legyen majd arra is, hogyha később lesz elvitel, hogy lássuk a protokollt az esetleges közműbontásokra, és még van, és lesznek is más javaslataim, amik menetközben már itt felmerültek. A legnagyobb segítő szándékkal vagyunk a minisztérium irányába, hiszen ez egy olyan soha nem látott probléma, ami nekik is új, ráadásul egy új kormány esetében egy ilyen helyzetnek a kezelése még nehezebb, hiszen nincsen meg az a biztos infrastruktúrarendszer, személyi állomány, akikre támaszkodhat. Én azt szeretném, hogyha látnák, hogy Szombathelyre, a szombathelyi önkormányzatra, így valamennyiünkre, a teljes közgyűlésre számíthatnának. Viszont a kezdő lökést meg kell adni és a kezdő lökés a mai napon fog megtörténni. Azt tudnia kell a tisztelt testületnek, hogy ebben van kockázat, hiszen, ha a hagyományos közbeszerzési eljárást lefolytattuk volna, akkor csak legközelebb jövőre, a jó idő beálltakor tudtunk volna bármilyen munkálatokat elvégezni. Nyilván az is kockázat, hogy jelen pillanatban nem tudjuk az azbeszt alapra való pályáztatás feltételeit, de azt az egyet már tudjuk, hogy annyival előbbre vagyunk, hogy az nem fogja akadályozni, hogy a munkálatokat el fogjuk kezdeni. Hát most talán mégiscsak hosszabb voltam, és összegeztem, de azt gondolom, hogy az, hogy felelős döntést tudjunk hozni, és tudjuk, hogy miről döntünk, és tudjuk, hogy ebben van felelősség is abból a szempontból is, hogy akár nehézségeink is lehetnek belőle, de a lelkiismeretünk szerintem azt kívánja, hogy ne várjunk tovább és tegyük meg az első lépést. Hiszem, hogy ezzel egy folyamatot is indítunk el jó irányba, nemcsak Szombathelynek segítünk vele, hanem a régiónak és persze ezáltal egész Magyarországnak is. Úgyhogy először munkára fel itt, aztán a helyszínen a lefedést elvégzőknek. És most átadom a szót Illés Károly képviselő úrnak. 

Illés Károly a Költségvetési Ellenőrző Szakmai Bizottság elnöke: Tisztelt Polgármester Úr! Tisztelt Közgyűlés! Hát kezdeném a szebb szavakkal. A városvezetés úgy gondolom, hogy amióta ez a probléma megjelent itt a városban, azóta felelősen, és mindent a lakosság érdekében megtett. Tehát az eddigi intézkedéseket, akár a locsolás, akár a sebességkorlátozás, akár egyébként a behajtás korlátozása is, egyebek, mind-mind olyan intézkedések voltak, amik a lakók érdekében történtek és úgy gondolom, hogy a városvezetés tényleg felelős városvezetésként járt el, és tett meg mindent a saját keretein belül. És teszi ezt most is, felelős városvezetésként, hiszen láthatjuk, hogy a kormány, de ideértve egyébként a helyi országgyűlési képviselőt is, cserbenhagyta az itt élőket, és ezt ők is így érzik. Én ugyan közel lakom a területhez, és nagyon sok mindenkivel beszélgetek, látják ők is, hogy egy impotens kormányra tovább várni nem szabad, és nagyon jól látja a városvezetés is ezt, hogy ezeket a döntéseket meg kell hozni akkor is, hogyha valóban az előterjesztés tele van bizonytalansággal és kockázattal. Polgármester úr felsorolta itt a kockázatokat, és a bizonytalanságot, én kiemelném, hogy ugye maga ez az anyagi felelősségvállalás, ez nagyon-nagyon nehéz helyzetbe hozhatja önkormányzatunkat, amennyiben ezek a források nem lesznek valamilyen oknál fogva lehívhatók, hisz máig nem tudjuk, hogy hogyan lesznek ezek lehívhatók. És én kockázatosnak tartom egyébként maga a kivitelező kiválasztását is, hiszen tudjuk, hogy jogszabályi keretek engedélyezik ezt jelen esetben, hogy egy ilyen módszerrel válasszuk ki, én mégis jobbnak tartottam volna egy ilyen mértékű beruházásnál egy közbeszerzés lefolytatását, akár egyébként egy korábban megkezdett feltételes közbeszerzési eljárás lefolytatását is. Ez már a múlt, van, ami van, én úgy gondolom, hogy ebben a helyzetben nem tudunk mást tenni, és úgy gondolom, hogy a kollektív felelősséget vállalni kell nekünk is, és a teljes közgyűlésnek azért, hogy megnyugtató módon a lakosság egészsége és a biztonsága érdekében ez a beruházás megvalósuljon. És nem szabad elfelejteni a felelősséget. Én úgy gondolom, hogy azért a felelősség ott van mindenképp a közmű építtető közösségnél is, hiszen ez a zúzalék, ez a bizonylatok alapján is útalapként került értékesítésre. Ugye az utak nem valósultak meg, és nagyjából ez okozta ezt a problémát, hogy kiporzás történt, és ugye apróra őrlődött ez a kőzet és ilyen szennyezést és kellemetlenséget okoz. Úgyhogy még egyszer annyit, hogy természetesen az előterjesztést támogatjuk a sok-sok bizonytalanság ellenére, és bízunk abban, hogy nemcsak ígéreti szinten, mint ahogy eddig csak ígéretek hangzottak el a kormány és az országgyűlési képviselő részéről, előbb-utóbb tényleg teljesítik is azokat a vállalásaikat, amik szükségesek ahhoz, hogy egyrészt tovább tudjon menni majd ez a kármentesítés, másrészt pedig tényleg az önkormányzatunk hozzájusson az őt megillető forrásokhoz. Köszönöm szépen!

Dr. Nemény András polgármester: Köszönöm szépen képviselő úrnak! Pár mondatot azért reagálnék. Egyrészt a közbeszerzési eljárás lefolytatásáról, hogy lehetett-e volna korábban? Erre az a mondásom, hogy nem, mert még június 16-án is az elvitel volt az, amit egyébként a miniszterelnök úr mondott, addig meg nem volt róla semmilyen mondás, majd egy héttel később volt az, hogy a lefedés is megoldás lehet. A kettő között annyi történt, hogy járt nálunk az önkormányzati miniszter asszony és egyeztettünk. A feltételes közbeszerzést meg azért nem tudtuk volna kiírni, mert nem tudtuk azt, hogy mire. A technológia se volt adott, tehát a legnagyobb problémánk az, hogy arról nem volt tudásunk, hogy milyen technológiával lehet ezt megcsinálni, ezért aztán nem tudtuk mire kiírni. Az a kisebbik probléma, hogy a finanszírozási része sem volt meg, mert hogyha a technológiát tudtuk volna, akkor valóban kiírtunk volna feltételes közbeszerzést, aztán maximum utána közben még versenyeztetést, de így ennek nem volt értelme, mert annyi változó tényező volt mindebben. Ami nálam ezt az egészet átfordította, egyrészt, amikor a miniszterelnök kimondta, hogy a lefedés egyáltalán lehetséges, joggal vártuk, hogy hamar követi egy olyan határozat, ami a „hogyan lehet lefedni” kérdésre is választ ad, ezzel kapcsolatban elég sok levelet írtunk a minisztérium részére. A másik viszont az MTA-nak a június 24-én volt egy konferenciája, majd azt pár héttel később, júliusban valamikor követte egy állásfoglalás, ahol szintén a lefedés javaslatként szerepelt. Majd, amikor az MTA elnökével személyesen sikerült beszélnünk itt Szombathelyen, és ő maga a helyszínt is felmérve megállapította, hogy ténylegesen ezt gondolja itt az Olad-Plató esetében megoldásnak, onnantól kezdve felgyorsítottuk az eseményeket. De, mint látszik, ez még így is kockázat, mert még így sincsen elvarrva minden szál, hogy ezt nagy biztonsággal megtehessük. Hogyha ebben olyan kockázat van, hogy nekem felelősségem lesz a végén benne, hogy mondjuk közbeszerzés nélkül csináltuk ezt meg, és idehoztam a közgyűlés elé, akkor ezt a felelősséget értelemszerűen vállalom, mert szerintem ez egy ponton túl már nem erről szól. A felelősség sokkal nagyobb a jogszabályoknál, az, hogy Szombathely lakóit biztonságban tudjuk. Hiszem, hogy végül nem így lesz, vagy inkább azt mondom, hogy remélem, miniszter asszonnyal történt egyeztetéseim alapján elég biztosan gondolom, de még nincs leírt anyag erről. Hogy a kormányra tett megjegyzéseit azért árnyaljam, ez egy nagyon-nagyon nehéz helyzet, több minisztériumot is érint egyáltalán, mint látjuk, Ausztriában semmilyen megoldást nem találtak rá, a problémát letagadják. Magyarországon legalább nem tagadják le ezt a problémát, és legalább úgy foglalkoznak vele érdemben, hogy a mi javaslatainkat meghallgatták. Itt hangzott el, hogy azbeszttérképet kell csinálni szerintünk, hiszen ebben úgy mentünk előre, hogy bármi is lesz, mi azt gondoltuk, hogy muszáj tudnunk, hogy mennyi azbeszttel érintett terület van a városunkban, tehát amikor az azbeszttérkép szó megjelent egyáltalán a nyilvánosságban, addigra nekünk már volt a valóságban. És én azt gondolom, hogy ezzel nemcsak magunknak teszünk jót, hanem minden településnek. Nemcsak a városvezetéseknek, vagy a polgármestereknek, hanem leginkább az ott élőknek, hogy őszintén kell szembenézni ezzel a problémával, és mindegyiket kezelni kell. Úgy egyébként a magánterületeket is, amikről eddig nem volt szó, amikor a miniszter asszonnyal tárgyalni fogok, akkor a magánterületek pályázatainak a lehetőségét is fel fogom vetni, meg hogy ők milyen technológiákat választhatnak, és mire tudnak esetleg pénzt kapni, mert így teljes a kép. Az országgyűlési képviselő úrral nagyon sokat egyeztettem. Én azt látom, hogy a korábbiakkal ellentétben az országgyűlési képviselő, mármint az előző kormány idején történtekkel ellentétben Rápli Róbert keményen megpróbálta érvényesíteni a szombathelyi érdekeket, úgy, ahogy egyébként nem szokták országgyűlési képviselők, akár a kormánnyal szemben is. Erről nekem több tudásom van, mint másoknak, de tudom, mert volt, amikor felhívtam, akkor ment oda a miniszterhez, mondta, és a miniszter asszony maga is mondta, hogy nagyon sokat keresi a képviselő úr is, és egyébként a másik minisztériumot is nagyon sokat keresi. Hogy milyen eredményt sikerült ebben elérni, hogy hol tartunk ebben a kérdésben, az másik dolog, de azért azt is tegyük hozzá, hogy ilyen 16 éves kormányzás után három, vagy négy hónap telt el a mostani kormányzás idejéből, azért nem várható az az üzemszerű működés, mint ami mondjuk egy már egy-két éve meglévő kormány esetében. Ebből a szempontból sokszor magamat is türelemre kell inteni, viszont nem tudunk tovább várni, ez van most. De én azt remélem, hogy ha ez a folyamat elindul, akkor számíthatunk a kormányzat segítségére, és mondom, országgyűlési képviselő úr nagyon sokszor próbálkozott e tekintetben, és nagyon sokat is egyeztettünk, úgyhogy ezen a nyilvános platformon meg kell, hogy védjem őt. Én nem tudom, hogy mit hagytam még ki, talán egyelőre ennyi. Czeglédy Csaba képviselő úr.

Dr. Czeglédy Csaba a Szociális és Lakás Bizottság elnöke: Tisztelt Polgármester Úr! Tisztelt Közgyűlés! Azért az látszik, hogy sok beszédnek sok az alja, ezt nem polgármester úrra mondom, hanem az országgyűlési képviselőnkre, mert nagyszerű dolog, hogy ő sokat hívogatja, és cseszegeti az érintett minisztereket, de jelen pillanatban az a helyzet, hogy Szombathely Város Önkormányzata folyószámlahitel keretének a terhére vállal be egy másfél milliárdos költséget. A kormányzat által meghatározott 3 milliárd forint az gyakorlatilag, hogyha csak a Nyugat-Dunántúlra nézzük, az azt mutatja, hogy Szombathely nem fogja ezt a másfél milliárd forintot megkapni, hogyha a 3 milliárdos keretösszeg nem növekszik. Tehát abból kell kiindulnunk, hogy egyébként költségvetési hiánnyal küszködik az önkormányzatunk, és ki tudja mi lesz a sorsa a kisajátítással érintett területek megvásárlásának. Tehát nem azt mondom, hogy csődhelyzet is kialakulhat, hogyha a kormányzat ezt a másfél milliárdot nem biztosítja, de az előterjesztésben szereplő, jövőre újra 2 milliárd forintot meg kell takarítanunk, ezt tudjuk, hogy ez irreális. Tehát jó, hogy benne szerepel az anyagban, de az, hogy még 2 milliárd forintot takarékoskodjunk úgy, hogy én jelen pillanatban egy buszmegállóhoz vezető lépcsőt nem tudok megcsináltatni 2 éve, és rendkívül szégyellem magamat, és az is lehet, hogy saját pénzből fogom megcsináltatni, mielőtt még valaki kitöri novembert követően a bokáját. Tehát én azt gondolom, hogy Rápli úrnak ez egy szegénységi bizonyítványa, hogy a folyószámlahitel keretünk terhére kell ennek nekiugranunk. De erről ennyit. Én azt gondolom, hogy majd, hogyha a számlánkon lesz ennek a másfél milliárd forintja, akkor majd azt mondhatjuk, hogy eredményes volt az országgyűlési képviselő, jelen pillanatban eredménytelen a munkája. Én annak a veszélyét látom, hogy ha ugyanaz a vállalkozó nyeri meg a 110 területre vonatkozó munkálatokat, mint aki az Olad-Platóst is, az elhúzódhat, én ebben egy hatalmas kockázatot látok. Mivel még nincs kiírva a versenyeztetés, ezért én itt egy komolyabb kötbért kérnék, vagy azt javaslom, hogy legyen egy komolyabb kötbér. Ugye nem kizárható, hogyha meghívjuk, nem tudom, hogy melyik vállalkozó nyert, ezt nyilván megkérdezhettem volna, de ha kapunk róla tájékoztatást, azt megköszönöm, lehet, hogy benne van az anyagban is, de én átsiklottam akkor fölötte. De nyilván nem tudjuk kizárni, hogy ugyanaz a vállalkozó nyeri meg a 110 területnek a fedését, mint az Olad-Platót. Jegyző úrral beszélve, jegyző úr is aggályát fejezte ki, hogy rendelkezhet-e az a vállalkozó akkora kapacitással, hogy elvégezze mind a két területre a munkát. És hát én azért hadd legyek őszinte itt a közgyűlésen, nekem azért fontosabb a Rohonci úti nagyparkolónak a fedése, mint az Olad-Platónak a fedése, nemcsak azért, mert nem én vagyok az országgyűlési képviselő, hanem jelen pillanatba óvodákkal, közintézményekkel, lakótelepek által övezett parkolók vannak benn ebben a 110 területben. Én majdhogynem fontosabbnak találnám időrendi sorrendben a 110 területnek az előbbi fedését, na de a 110-ben is sorrendet lehetne felállítani. Nyilván nagyon szeretem a Parkerdőn kis házzal rendelkezőket, egy nagy területet jelent például a Parkerdő, de nem hiszem, hogy a Derkovitson vagy akár a Joskar-Olán, vagy akár a KISZ-en lévő parkolók fedésének meg kellene előznie a Parkerdőn lévő területeknek a fedését. Tehát én azt javaslom, hogyha erre van nyitottság, hogy a 110-nél kellene egy felsorolást csinálnunk, mondok egy példát, hogy a Weöres Sándor Óvoda, biztos Szuhai Viktor képviselő úr sokat foglalkozik vele, de mondjuk a Weöres Sándor Óvoda előtti területet, és más óvodák előtti területet talán előbb kellene lefedni, mint a Parkerdőt. De száz szónak is egy a vége, én attól tartok, ha ugyanaz a vállalkozó nyeri, akkor gyakorlatilag késlekedésbe eshet. A másik pedig, hogy meg kellene fordítanunk a sorrendet, hogyha ugyanaz a vállalkozó nyeri, hogy előbb kellene a 110 kiemelt területeinek a fedését kezdeni, és utána nekiállni az Olad-Platónak. A táblázatban nincs benne a Szűrcsapó 27-41 társasház előtti, egy vékony sávban tettünk le köveket, ez nincs benn az anyagban, nyilván azt nem kell lefedni, de akkor nekem az lenne a kérésem, hogy valaki nézze meg, hogy azokat a köveket fel kell-e szedni, vagy sem. Én a társasházat azzal nyugtattam, az ott lakókat, hogy majd a városvezetés tudja, hogy mi legyen velük. Vagy mondja azt valaki, jegyző úr írja meg hivatalosan nekem, hogy nem kell felszedni azt a sáv kavicsot, de ha meg fel kell szedni, akkor meg szedjük fel, mert nyilván nem tudok mit mondani a lakóknak. Oda nem kell fedés, mert a járdát nem úgy bővítettük, hogy kapott egy aszfaltréteget, hanem mellé egy kavicsréteget húztunk fel, ami állítólag az is azbesztet tartalmaz. Nem volt számomra egyértelmű, hogy a közműjavítást ki csinálja az Olad-Platónál? Elvileg az a közösség megcsinálja?

Dr. Nemény András polgármester: Igen!

Dr. Czeglédy Csaba a Szociális és Lakás Bizottság elnöke: Jó, akkor ebben bízzunk. Én szeretném akkor összefoglalóan kérni, és ez nem egy határozati javaslat, csak akkor kérés, hogy egyrészt priorizáljuk, állítsunk fel vagy priorizáljuk, állítsunk fel egy prioritási sorrendet a 110 területnél, és valamit tegyen a városvezetés annak érdekében, akár kötbérrel, vagy bármilyen módon, hogy ne csúszhasson meg a 110 területnek főleg a kiemelt része. Nyilván, ha nekiáll a vállalkozó az Olad-Platónak, amire egyszerűbb felvonulni, és ha nincs plusz kapacitása, akkor nyilván időben csak utána következik a 110 terület, amire én azt gondolom, hogy kicseszés a belváros és annak közvetlen környezetében lakókkal. Nyilván ezt nem az Olad-Platósok ellen mondom, de én azt gondolom, hogy vannak bizonyos prioritási sorrendek. 

Dr. Nemény András polgármester: Köszönöm szépen képviselő úr! Nekem fontos, hogy ne történhessen meg az, hogy egymásra mutogatnak a városon belül, hogy ki a fontosabb és ki a kevésbé fontos, mindenki egyformán fontos. Van prioritási sorrend, pont az, amit egyébként képviselő úr mondott, hogy óvodák, bölcsődék környezete, aztán a nagyobb lakókörnyezettel érintett területek, és a legvégén az, ahol kevés lakó van, tehát eleve így gondolkozunk ebben. Hogy lesz-e kapacitása, hogyha esetleg ugyanaz nyeri, vagy sem, ezt nem tudom megmondani, de ezt egyszerűen meg tudjuk oldani, nem hívjuk meg. Foglalkozzon csak az Olad-Platóval, majd a többi cégektől kérünk be, az eddigi cégektől, meg ha tudunk bárki más olyan céget, aki ezt meg tudja csinálni felelősen, akkor bárkit szívesen meghívunk. Ez egy olyan verseny ugye, jegyző úr, ha jól értem, ilyenkor egy külön felületen, egy országos felületen nyújtják be az ajánlatokat, mi sem látjuk, amíg nem történik meg, egymás ajánlatairól sem tudhat senki se. Tehát, ha közbeszerzési eljárás van, éppúgy nem tudjuk csekkolni, hogy a végén ki lesz, vagy ki nem, aki a legjobb ajánlatot teszi, az lesz. A versenyeztetés esetében pontosan ugyanígy történik, itt egy szempont lehet, hogy minél több mindenkit hívjunk meg, nem tudtunk ennél többet meghívni, és így sem sikerült mindenkinek ajánlatot tenni. De hogyha a második körre van bárkinek olyan javaslata a transzparencia jegyében, nagyon szívesen meghívjuk. Reméljük, hogy kóklerek nem fognak jelentkezni, ez az, amit soha nem lehet kiszűrni, se versenyeztetésnél, se közbeszerzésnél. Tehát remélem, olyanok jelentkeznek majd a második körben is, akik azt felelősen tudják vállalni, hogy mindezt megcsinálják, úgyhogy ez tudom mondani ebben az esetben, hogyha ez megnyugtató, és akkor nem lesz ilyen, hogy akkor melyiket kezdi előbb, vagy melyiket nem. Az ilyen kérdéses esetekben, mint az az elvitel ott a háztömb mellett, hasonló nálam az útpadkák helyzetéhez, ezért nagyon fontos számomra, hogy legyen majd protokoll az elvitelre is, mert nem minden területen lehet lefedni, meg nem is biztos, hogy érdemes mindenhol lefedést csinálni, ez magánterületeknél is éppúgy igaz. Ezt is fogom egyébként majd ezen a bizonyos budapesti ülésen előhozni, hogy ez történjen meg minél gyorsabban és akkor komplexen tudjuk ezt kezelni. Szerintem, hogyha ott érintett lesz a terület, akkor inkább ilyen megoldás lesz ott ebben az esetben. Csak nyilván azt úgy kell csinálni, hogy a legbiztonságosabb legyen, tehát nem esünk neki csak protokoll nélkül, mint olyan polgármester is volt, aki ezt megtette, azért mi ennél felelősebbek vagyunk. Mi az, amiről még nem beszéltem? Ugyan a közművek esetében az én tudásom szerint megvan, nézem, de nem látom Jelinek urat, ő arról tájékoztatott, hogy ott leszerződtek már a céggel, és ha leszerződtek vele, és egyezteti a másik céggel, akkor ez működőképes tud lenni, nem mi fizetjük, és nem is akartuk egyébként ezt fizetni, ez az Olad-Plató közműtársaságnak a dolga. Talán összességében ennyi. Talán még egy mondat, hogy az önkormányzatok anyagi helyzetének a javítása érdekében is lesz ez az ülés, a meghívó szerint sajnos csak a 2027. évi költségvetési helyzet lesz napirendi pont, de én úgy tudom, hogy az önkormányzati szövetségek vezetői elő fogják hozni a 2026-ot már, hiszen nyilván a 2026-os évünk is nagyon nehéz. Nekem már az is nagy segítség, hogy a következő évben mondjuk látnánk, hogy mennyivel csökken a szolidaritási hozzájárulás, de hogyha látnánk bármilyen olyan, az önkormányzatok életét könnyítő döntést, ami akár normatíva emelést, akár befizetés csökkentést jelent, és a tervezhetőségünket jelentősen javítja, tehát erről az oldalról is én várok valamit, és nagyon csalódott lennék, hogyha ez már az idei évben nem történne már meg. Nyilván ezért nekünk dolgoznunk kell, de egy komoly javaslatot teszünk le közösen az asztalra valamennyi önkormányzati szövetség, és reméljük, hogy a kormány ezt figyelembe fogja venni. Horváth Gábornak adom meg a szót.

Horváth Gábor városi képviselő: Tisztelt Polgármester Úr! Tisztelt Közgyűlés! Tiszavirág-életű volt a mézeshetek önkormányzatunk és az új kormány között én azt látom. Augusztus 14-én jött ki ezt a kormányhatározat, amiben ugye Azbeszt-mentesítési Alap létrehozásáról ír. És polgármester úr folyamatosan csak azbeszt alapot említ, ugye itt azbeszt lefedés fog történni, az pedig egy Azbeszt-mentesítési Alap. Innentől kezdve már mindjárt egy kockázati tényezővel nézünk szembe, hogy ebből az Alapból kifizetik-e ezeket a munkálatokat. Ugyanis utána még szerepel az benne, hogy a szennyező fizet elv alapján, hogy az Osztrák Köztársaság fizesse majd, kártérítse a Magyar államot ebben az ügyben. És mivel, hogyha rákerül egy új rétegrend, ami egy kőolaj-származékos, bitumenes emulzióval történő lefedés, akkor onnantól kezdve az Osztrák állam mindezt már nem fogja elismerni. Ugye azt mondta polgármester úr, hogy ez egy ideiglenes megoldás, és hogyha ideiglenes, akkor nyilván a jövőben ezt majd fel fogják szedni. Ki fogja elkülöníteni ezt a szennyezést az azbesztszennyezéstől? És így ugye az MTA-nak volt egy kiadott kommunikációja, amiben a 13-as pontban szerepel az, hogy jelen formájában ezt az anyagot fel lehet szedni és „B” típusú lerakóban el lehet helyezni, tehát mindenféle komolyabb hatások nélkül. De mivel már egy bitumenes emulzió fog rákerülni, ez innentől kezdve rendkívül nehézzé teszi ezt a dolgot. Tehát nekem fenntartásaim vannak abban, hogy a kormányzat ezt hogy fogja kezelni. Ugye ez egy kérdés lesz majd a miniszter asszonyhoz. És ugye az előterjesztésben látható, hogy augusztus 14-én volt a kormányrendelet, 18-án már polgármester úr megkereste a minisztériumot, nyilván 13 nap alatt nem válaszol a minisztérium, és mi most úgy fogunk határozatot hozni egyébként, hogy nem tudjuk a minisztériumnak a reakcióját. A másik, amit tetszett említeni polgármester úr, hogy holnap meg tud indulni a munkálat, ha nem akadályozza meg semmilyen hatósági beavatkozás, tehát számít akkor polgármester úr hatósági beavatkozásra. Én ugye tegnap ebéd után beírtam azt, hogy azbeszt-mentesítés, és feljött a keresőben egy 40/2025. NGM rendelet, ami az azbeszttel kapcsolatos kockázatoknak kitett munkavállalók védelméről szól, amit egyébként európai uniós jogharmonizációban vettünk át. Ugye említette polgármester úr, hogy lényegében a hivatal folytatta le a versenyeztetést, és ugye 12-őt kértek fel és 7-en tettek ajánlatot, és már van nyertes valószínű, gondolom, amit én nehezményezek ugyanúgy, mint Czeglédy Csaba képviselőtársam, hogy nem ismerhettünk meg, mert az előterjesztésben nem szerepel. Én azt szeretném kérdezni, hogy a hivatal tájékoztatta-e a nyertest, hogy itt az azbeszt-mentesítési munkáknál a munkavállalókkal kapcsolatosan milyen szabályoknak kell megfelelni ennek a cégnek. Tehát az előzetes felhívásba ezt beletették-e, mert valóban, amit polgármester úr elmondott, hogy itt a hatóságok akadályozhatják ezt a dolgot, és nem fogom itt felsorolni, de ott olyan dolgok vannak leírva, ami hajmeresztő egyébként, és tényleg, hogyha kimegy egy hatóság, az bármikor valóban leállíthatja. Tehát ez a kockázat, ez mindenképpen benne van ebben a történetben. Azt gondolom, hogy az önkormányzatunk április óta mindent megtett, itt voltam az áprilisi fórumon is, és itt voltam a mostani, legutóbbi fórumon is, és polgármester úr minden tőle telhetőt a hivatallal együtt megpróbál megtenni, de ezek a kockázatok, amiket felsoroltam bizony, ezek nagyon komolyak, és itt nem arról van szó, hogy valamit felszedünk, ez egy veszélyes anyag, erre van egy európai előírás, amit átvett a Magyar Állam, és annak meg kell felelnie annak a cégnek, aki ezt végzi. Látom azt is egyébként, hogy például a különböző magán helyszíneken, tehát a Rezgő Rendezvényközpontnak a parkolójában már fölkupacolták, tehát összetolták ezt a zúzalékot a kerítés mellett, óriási halmok képződtek, tehát ők is számítanak arra, hogy itt valami fog történni, vagy lehet, hogy ők saját maguk fogják ezt onnan elszállíttatni lerakóba. És azt is látjuk, hogy Bükön és Zalaegerszegen történt mentesítés, tehát nem lefedés, hanem mentesítés. Felszedték, elvitték lerakóba. Tehát élek a gyanúperrel, hogy itt valószínű, hogy ők az Azbeszt-mentesítési Alapból fognak kapni anyagi támogatást, lehet, hogy mi nem, mert ez nem mentesítés, hanem lefedés. Tehát azt gondolom, hogy ez mindenképpen tartsuk szem előtt. Köszönöm szépen!

Dr. Nemény András polgármester: Köszönöm képviselő úr, sok mindent vetett fel, összességében azt tudom mondani, hogy sajnos nincs kipróbált megoldás, minden döntésnek van kockázata. Nem tudunk ezen az úton végigmenni, hogy ez egy laboratóriumi körülmények között steril módon tud történni. Aki kimegy a helyszínre, az lehet, hogy már teljesen mást mond akármilyen szakértő is, csinált bármilyen országban is hasonló mentesítést, meglátja a helyszínt és egészen mást fog mondani. Ahogy kijött a honvédség is, és látták, hogy tényleg 80-100.000 tonnáról beszélünk, tényleg ott vannak körben a lakóházak, ráadásul ilyenkor, ahogy ők mondták, ilyen 1,6-os szorzóval kell számolni, tehát annyira tömör maga a kő, hogy még többet kell elvinni. Persze fizikailag minden lehetséges, de hogyha azt elkezdték volna, az összes közművet eltörték volna, azonnal ki kellett volna telepíteni a lakosságot, ráadásul semmi sem garantálta volna, hogy ez úgy tud biztonságosabban történni, hogy azbesztrost nem kerül bele a levegőbe, és esetleg nemcsak azt a részt, hanem egyébként Szombathely más részét is érinti. Arányosan kell nézni, hogy mekkora kárt, vagy hasznot várunk valamitől és nyilván az arányosság tetején mindig az emberéletet kell nézni. Ezért az én meggyőződésem is az, hogy jelen pillanatban a lefedéshez képest nincs jobb megoldás, mert első pillanatban az azonnali kiporzást kell megszüntetni. Ez eddig ment a locsolással, kalcium-kloriddal, mert vártuk azt a döntést, hogy végül, ha azt mondja a kormány, hogy elvitel, azt mondják, hogy meghirdetnek egy egészségügyi veszélyhelyzetet, akkor a katasztrófavédelem, a honvédség végzi ezt, az önkormányzat pedig asszisztál. Mivel nem ez történt, hanem az történt, hogy az önkormányzatok feladata lesz az iránymutatás alapján elvégezni, akkor a legjobb tudásunk szerint próbálunk ezzel eljárni, ahol a leggyorsabban, és az általunk ismert technológiák közül biztonságos módon tudjuk ezt megcsinálni. Hogy ennek az útja milyen, és a kivitelező cég hogyan tudja ezt megcsinálni, abban vannak kérdések. A munkavédelmi kérdés az egyik ilyen kérdés. Én azért mondtam azt, hogy nyilván hatósági előírás, ellenőrzés folyamatában meg fog történni, egyébként meg is kell, hogy történjen, mert a munkavállalók biztonsága is fontos. De például ezt a kiírásban nem tudtuk volna érvényesíteni, mert a napokban kaptuk meg azt a tájékoztatást a kormányhivataltól is, hogy munkavédelem szempontjából mi az elvárható eljárás. Akárcsak a közműveknek a cseréje esetén. Persze ők sincsenek könnyű helyzetben, merthogy nincsen erről tudásuk, már meglévő tudásuk, hogy hogyan kell mindezt megtenni. Tehát a munkavédelmi előírások fontosak lesznek, nyilván ennek is van egyfajta engedélyeztetési része, ezért nem tudom, hogy ez hogy fog történni, de én hiszek benne, és itt van a kormányhivatal jelenlegi hivatalvezető képviselője Orbán István, aki maximálisan abban fog segíteni, hogy a leggyorsabban történjen meg, bármi is a feladat és az előírás, efelől nincs kétségem. Csak sok bizonytalanság van e tekintetben és nem szeretnénk, hogy utólag más lenne az optikája, mert gyorsan akartuk csinálni és mondjuk más, új kockázatokat vesznek elő. De nincsen egy itinerünk, ami alapján kell tennünk, magunk csináljuk. A kormányzat felé is mi elküldtük a legjobb tudásunk szerint, hogy mit tennénk, és az volt a mondásunk, hogy amennyiben nem kapunk választ addig, akkor elkezdjük. Ezt le is írtuk. Tehát, hogyha akarná megakadályozni a kormány részéről bármilyen szakértő, és hogy ne így tegyük, akkor arra lehetősége lett volna, a közgyűlés időpontját is megírtuk, a mai napot, hogy eddig várunk visszajelzést. Ha nem kapunk negatív visszajelzést, akkor ezen a módon elkezdjük. Tehát mondhatjuk úgy, hogy a tudomásulvétel megtörtént, mert a közgyűlés időpontjáig ellenkező információ nincsen, a miniszter asszony pedig pontosan tudja, hogy mit fogunk csinálni, mert én elmondtam neki egyébként. Nyilván ezek nem írott beszélgetések, de engem legalábbis megnyugtat mindez. Ami jobban megnyugtat, az az MTA elnöknek a véleménye, akinek szintén odaadtuk és elmondtuk, hogy mit tervezünk. Itt állt meg a történet. A transzparencia, ugye mi mást tudtunk volna csinálni ebben a versenyeztetésben, hogyha ez a szükséges, akkor nyilvánossá tehetjük akár az összes ajánlatot és láthatja mindenki, hogy körülbelül milyen különbségekről beszéltünk, de nem tudunk attól a saját magunktól elvárt, meg kívülről elvárt úttól eltérni, hogy a legjobb ajánlattevővel ülünk le és tárgyalunk. Ha ő nem vállalná mondjuk azokat a feltételeket még, amit esetleg hozzáteszünk, vagy a mellékletekben bármit, akkor megyünk át a következőre. Úgyhogy inkább én mondom is, hogy ki a legjobb ajánlattevő, ne az legyen, hogy ez utólag okoz kérdéseket, az Alpok Terra tette a legjobb ajánlatot, az összeg is mondható jegyző úr?

Mikrofon nélkül Dr. Károlyi Ákos jegyző: Igen, persze!

Dr. Nemény András polgármester: Bruttó 997 millió forintért, ugye az Olad-Plató területéről beszélünk. A másik ajánlattevő 1 milliárd 85 millió forintért tett ajánlatot, tehát ennyivel többért. Jelen tudásunk szerint nincs okunk arra, hogy ne a legjobb ajánlattevővel kössünk szerződést, az lenne a baj, ha nem ővele kötnénk, de hogyha menet közben nem vállalná a feltételeket, a szerződés aláírása előtt, hiszen nyilván egy ajánlattevőről beszélünk, nem szerződő partnerről, akkor a következő ajánlattevővel fogunk tárgyalni. Ez még a mai nap folyamán meg fog történni, de számomra fontos volt, hogy egy közgyűlési döntés előzze meg. És még annyit talán, hogy a szerződés mellékletét fogják képezni mindazok, amiket a képviselő úr is, meg a másik képviselő úr is felvetett. Ami a mostani tudásunk szerint előírás, munkaügyi vagy bármi más, az benn szerepel a szerződés kitételei között. Ez okozhat egyébként időben valamennyi csúszást ahhoz képest, minthogy mondjuk holnap fizikailag elkezdjék a munkálatokat, mert hogyha először kell kapni egy munkaügyi előíráshoz egy engedélyt, akkor nyilván akkor tud ez megtörténni, de mindent kommunikálni fogunk, mindent láttatni fogunk és én biztos vagyok benne, hogy a kormányhivatal teljes mértékben együttműködik. Ami meggyőződésünk, hogy ez nem egy útépítés, hanem lefedés, ami más eljárást jelent, és ezt kommunikáltuk a kormányzat felé is, én úgy hiszem, hogy ezen az úton így tudunk gyorsan végigmenni. A fizikai munka attól még persze ugyanaz lesz. Danka Lajos, elnök úrnak adom meg a szót!

Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke: Tisztelt Polgármester Úr! Tisztelt Közgyűlés! A pénzügyi problémákról képviselőtársaim elég részletesen szóltak, ezért én nem kívánom említeni azt, hogy milyen bizonytalanságokat jelent ennek a finanszírozása. Viszont kapcsolódnék ahhoz, amit polgármester úr a végén mondott, hogy ez a megoldás sem végleges megoldás. Tehát itt médiákban, egy csomó helyen az jelenik meg, hogy Szombathely bitumenez, illetve utakat épít. Nem utat építünk. Nincsenek betartva a technológiai sorok, nincs kialakítva az útalap, a tükör, tehát maga az út terhelhetősége, egyéb tulajdonsága alapján ez egy ideiglenes megoldás lesz, ami arra jó, hogy megszüntesse az akut problémát, viszont arra nem jó, hogy egy hosszú távú utat alakítsanak ki. Ugye itt olyan problémák fognak előjönni, hogy amit most mi lezárunk, az a koronamagasságot befolyásolni fogja, az útkorona magasságát, ez azt jelenti, hogy a mellette lévő házaknak a vízelvezetési problémákkal szembe kell néznie, tehát a vízelvezetést mindenképpen fokozottan figyelni kell, a terhelhetőségről nem is beszélve, hiszen azt mondhatjuk, hogy letiporták már az útba az azbesztet, viszont az a helyzet, hogy keveredett a földdel, és a terhelhetősége nem olyan, mintha normálisan ki van alakítva az alap. Tehát azt tudomásul kell venni, hogy ez egy ideiglenes megoldás, ami kimondottan arra vonatkozik, hogy az azbeszt kiporzását megakadályozza, viszont, ha ezt megcsináljuk, akkor azt is tudnunk kell, hogy utána szembesülünk azzal a problémával, hogy ettől még az út nem lett kialakítva. Arról nem beszélve, hogy a már említett problémák miatt akár még az is előfordulhat, hogy egy-két éven belül felfagy, a terhelések miatt megrepedezik, illetve nem felel meg a funkciójának. Ne reménykedjünk abban, hogy ez egy 20 éves megoldás, vagy hosszú távú megoldás lesz, ezt azért mondom, mert a médiában egyik-másik cikkben ez jött le, úgyhogy mindenképpen figyelembe kell vennünk, hogyha hozunk döntést ez ügyben, mert muszáj döntenünk, én is azt gondolom, kapcsolódva az előttem szólókhoz, nincs más lehetőség, mint az, hogy ezt megszavazzuk, abban az esetben is csak egy ideiglenes szépség flastromot raktunk a sebre, tehát későbbiekben a megoldást meg kell találni, és ebben én is úgy gondolom, hogy úgy a kormánynak, mint például a károkozónak, tehát az Osztrák Köztársaságnak is lesz szerepe és feladata. Köszönöm szépen!

Dr. Nemény András polgármester: Köszönöm szépen elnök úrnak, további jelentkezőt nem látok, a vitát lezárom! Én úgy értékelem ezt a mai rendkívüli közgyűlést, hogy a jogos felvetések, amik nyilván a bizonytalanságból fakadnak, elhangzottak és ez jó is így, nekünk is ezzel csak nagyobb a tudásunk, vagy néhány esetben megerősített minket ugyanúgy azokban a kérdésekben, amikben jelen pillanatban nem látjuk a választ. De abban is megerősített engem, hogy viszont mégis lépnünk kell, tennünk kell, el kell indulnunk egy úton. Nagyon sok lakóval találkoztam az elmúlt időszakban, rengetegen írnak folyamatosan, egyébként nemcsak az Olad-Platóról, hanem a városnak más részeiről is. És különösen az Olad-Plató területén, ahol kisgyerekes családok élnek, az az aggodalom, pszichés helyzet, amiben élnek, az nem egy fenntartható állapot. Nekünk ebben lépnünk kell, ez így is egy nagyon nehéz nyár volt, nagyon örültem volna, ha az eddig megtett ideiglenes intézkedésekhez képest tudtunk volna még ennél is többet tenni. De most van az a pont, amikor úgy kell tennünk többet, hogy a saját döntésünkből, és utólag megszerezni hozzá a támogatást. Én hiszem, hogy ez sikerülni fog, az utólagos támogatás megszerzés, de jelen pillanatban ennek a tudása nélkül lépjük meg az első lépést. Úgyhogy ezt kérem a tisztelt közgyűléstől, hogy támogassa a javaslatot, és hogy majd a későbbiekben bármilyen vélemény van, bármilyen kétség van, azonnal keressen minket, itt nincs idő ebben gondolkozni, és mi abszolút úgy gondolkozunk, hogy nem a problémát akarjuk lefedni, hanem az utat, döntsünk. 
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta: 
210/2026. (VIII. 31.) Kgy. sz. határozat

Szombathely Megyei Jogú Város Közgyűlése megtárgyalta a „Javaslat a szombathelyi azbeszthelyzethez kapcsolódó intézkedések megtételére” című előterjesztést, és az alábbi döntéseket hozta:
1. A Közgyűlés felhatalmazza a polgármestert, hogy az Olad Plató és az 1. mellékletben foglalt területek vonatkozásában a kiporzás elleni hatékony védekezés és a szombathelyi lakosság egészségének védelme érdekében a vállalkozási szerződéseket megkösse a legkedvezőbb érvényes ajánlatot adó gazdasági szereplővel.
1. A Közgyűlés úgy dönt, hogy amennyiben a kormánytól a támogatás nem vagy nem határidőben érkezik meg a munkálatok fedezetére, az Önkormányzat – összhangban a Közgyűlés 107/2026. (IV.21.) Kgy. számú határozatában foglaltakkal – folyószámlahitel terhére finanszírozza a kiporzás megakadályozásához szükséges ideiglenes intézkedéseket.
1.  A Közgyűlés felhatalmazza a polgármestert, hogy az Azbeszt-mentesítési Alap létrehozásáról szóló 1257/2026. (VIII. 14.) Korm. határozatban biztosított forrásból történő támogatás mielőbbi lehívása érdekében – az eljárásrend megismerését követően - a szükséges intézkedéseket megtegye.
1. A Közgyűlés felhatalmazza a polgármestert arra, hogy folytasson tárgyalásokat a Vidék- és Településfejlesztési Minisztériummal egy olyan központi program kidolgozása tárgyában, amely az ingatlanok épületen belüli azbesztmentesítésére, és az azbesztrostkoncentráció monitorozására vonatkozik. 

Felelős:		Dr. Nemény András polgármester
	Dr. Horváth Attila alpolgármester
	Dr. Károlyi Ákos jegyző
	 	(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Stéger Gábor, a Közgazdasági és Adó Osztály vezetője)

Határidő:	azonnal


Dr. Nemény András polgármester: Kezdődjön a munka, mindenkit tájékoztatni fogunk a részletekről. Köszönöm szépen!



A Közgyűlés nyilvános ülését polgármester úr 11 óra 01 perckor berekesztette.






	/: Dr. Nemény András :/	/: Dr. Károlyi Ákos:/
	polgármester	jegyző

